**Rövid ciklusú munkaszerződés, szabadságok**

Az ún. **rövid ciklusú szakképzési munkaszerződés** [Szkt. 83. § (2) *b)*] **nem kizárólag az egybefüggő gyakorlatra köthető**, többféle megoldás lehetséges, akár két tanévközi tömbösített gyakorlat és a nyári egybefüggő gyakorlat is megoldható rövid ciklusú szakképzési munkaszerződésekkel, amennyiben betartható a szerződésenként 2-12 hét határ, és a naptári évenként legfeljebb két alkalom, összesen legfeljebb 12 hét.

**12 hétnél hosszabb szakképzési munkaszerződés kizárólag úgy köthető**,  **ha** az Szkt. 83. § (2) *a)* pontja szerint, **a szakirányú oktatás végéig szól a munkaszerződés**! Ilyen egyébként úgy is köthető, ha a tanév során nem héten belüli vagy heti váltás van az iskola és a duális képzőhely között, hanem a duális képzőhely által végzett képzési feladatok a tanév során többszöri **tömbösített** szakirányú oktatásként valósulnak meg. De ilyen esetben a szakképzési munkaszerződésnek **a szakirányú oktatás végéig folyamatosnak** kell lennie.

**Általánosságban a képzéseket úgy kell megszervezni, a szakképzési munkaszerződés hatályát úgy szükséges megállapítani, hogy** **a tanulóknak a munkáltató ki tudja adni az időarányosan járó összes szabadságot a szakirányú oktatási időn kívül**. **Nem kényszeríthetők a tanulók arra, hogy hiányozzanak** a képzési programban meghatározott kötelező foglalkozásokról, illetve olyan helyzetbe sem hozhatók, hogy akár néhány nap betegszabadság esetén (ami értelemszerűen valódi hiányzás) már meghaladja a „hiányzásuk” a jogszabályok alapján hiányozható megengedett mértéket. Tehát a duális képzőhelynek a képzés szervezése során tekintettel kell lennie a szabadság kiadására, elsősorban úgy, hogy a szabadság az iskolai szünetekben legyen kiadható.

1. Szabadságok kiadása: A szabadságot a munkáltató adja ki, az általános munkaügyi szabályok szerint annak csak kis részével rendelkezik a munkavállaló. Szabadság kiadható: a duális képzési napokra (korlátozottan, hiszen ez hiányzás a szakirányú oktatásról), továbbá a tanév rendjében meghatározott (őszi, téli, tavaszi) iskolai szünetre, valamint a szakképző intézmény által meghatározott nevelés nélküli munkanapokra, amennyiben nincs kötelező iskolai rendezvény. A tanítási szünetek rendjére csak a tanulói jogviszonyban kötött szakképzési munkaszerződések esetén kell figyelemmel lenni. Tanulók esetén a szabadság kiadásánál figyelemmel kell lenni az őszi, téli, tavaszi és nyári szünet rendjére.

2. Szabadság-megváltás: A szakképzési munkaszerződés megszűnésekor bent ragadt szabadságokat meg kell váltani pénzben, erre szocho-kedvezmény nem jár.

Amennyiben az iskola és a duális képzőhely a **rövid ciklusú szakképzési munkaszerződések mellett döntenek, úgy a képzési programban úgy kell megállapítani az óraszámokat, hogy a rövid ciklusú szerződésre vonatkozó keretek között kiadható legyen a szabadság a munkaszerződés hatálya alatt, a képzési óraszámon kívül**. A tömbösített tanítási év alatti szakirányú oktatás esetén **a munkaszerződést** - mint arról a korábbi levélben volt szó - **úgy kell időzíteni, hogy lehetőleg tanítási szünetben lehessen kiadni az időarányos szabadságot**, különben vagy a képzési napok száma csökken le, ami az iskolának okoz képzésszervezési problémát, vagy a duális képzőhely nem tudja kiadni a szabadságot, ami a szabadságmegváltás miatt számára aránytalan terhet jelent.

12 hét 84 naptári nap, legfeljebb 60 munkanap, ebből az időarányos szabadság 10 munkanap (84/365\*45), tehát tanulói jogviszonyban álló **nagykorú tanulók** esetén **legfeljebb** 50\*8=**400 órával** lehet tervezni, **kiskorú tanulók** esetén 50\*7=**350 órával.**